1Man en gin ame Obaŋa onyutti Yecu Kricito, me en daŋ niaŋ omiro mere i kom gin a myero timere oyotoyot i kare me i nyim. En rik oewalo amalaika baŋ amiro mere Lakana pi miye ŋeyo, 2eka Lakana dok te bedo caden me kop ame Obaŋa okobo, kede me caden ame Yecu Kricito omio, kun otito pi gin ame eneno. 3Tye kede winyo ŋat ame kwano kop ame orabo i buk man i nyim lwak, jo a winyo daŋ tye kede winyo, kede jo ame lubo gin ame ocoo iye, pien kare doŋ ceggi. 4Kop man oya i baŋ Lakana kun cwalli lwak jo oye Kricito i kabedo abiro apapat a tye i Acia; Winyo bed baŋwu kede kuc a ya i baŋ ŋat ame tye, ame yam tye con, dok ame bino bino, kede ame a ya i baŋ cuny abiro ame tye i nyim kom me loccere, 5kede a ya daŋ i baŋ Yecu Kricito, acaden a genne, atin kao i akina jo oto, kede aloc obakki me wi lobo luŋ. Kwogo bed baŋ ŋat a marowa, dok daŋ ogonyowa i twec me balwa kede remo mere. 6eka te lokowa doko lwak ame en aloo, kun obedo olamdog ame tiyi Obaŋa mere ame en Pappere daŋ. Kwogo kede twer obed baŋe nakanaka. Amen. 7Nen, en abino kede pol, jo luŋ bino nene i waŋgi, anaka jo a nwaŋ ocobe; atekere luŋ me wi podo bino kumo pire. Amannono kom. Amen. 8“An Alufa kede Omega,” man kop a Rwot Obaŋa, en ame tye, ame yam tye con, dok ame bino bino, en Won Twer Ducu. 9An Lakana, ominwu ame onotte kedwu i canwa, i locwa kede i kanya-kinowa i Yecu. Rik onwoŋo atye i icula nam ame olwoŋo ni Patimo, pi kop ame Obaŋa okobo kede caden ame Yecu omio. 10Rik onwoŋo Cuny Acil oyuto tamma oko i nino a Rwot, eka ate winyo dwon aloŋo i ŋea bala apel 11ame okobba ni, “Co gin ame ineno i buk, eka ite cwayo baŋ lwak jo oye Kricito i kabedo abiro apapat, i Epeco, i Cumurna, i Pergamo, i Tuatira, i Caradic, i Piladelpia kede i Laodikia.” 12Eka ate lokere me neno dwon a kop keda. A doŋ alokere ate neno gi-eibo tara me jabu abiro, 13eka i dyere me gi-cibo tara abiro-ni, aneno ŋattoro ame cal i wot a dano. Orukere kede jor abor, kede del me jabu ame omano kore. 14Yer wie tar bala yer romo, onyo ba pee, eka waŋe te cal i leb mac, 15tyene te cal i mola ame olio i keno, eka ote rudo acil, kun dwone mor winyere bala acucur pii. 16I ciŋe tuŋ cem onwoŋo omako acer abiro, pala lweny ame bit ryoryo opello i doge, kun nyime ryeny calo ceŋ a ryeny atek. 17Ka anane, arette piny i tyene, adoŋ acalo ŋat oto. Ento en oketo ciŋe tuŋ cem i koma kun kobo ni, “Kur ilwori; an ŋat me agege kede en me agikki mere, 18an ŋat akwo ca. Rik ato oko, ento nen, doŋ atye kwo, abino bedo kwo atwal. Dok atye daŋ kede agony me To kede me Kadec. 19Aman doŋ, co gin ame ineno, gin a tye, kede gin a bino timere icennere. 20Koŋ agonnyi muŋ me acer abiro ame ineno i ciŋa tuŋ cem kede gi-cibo tara abiro me jabu. Acer abiro obedo omalaika a lwak oye Kricito ame tye i kabedo abiro apapat, eka gi-cibo tara abiro obedo lwak oye Kricito ame tye i kabe-do apapat abiro.
luo_Latn